Kien daqs ġimgħa ilu li l-Istitut tal-Ġurnalisti Maltin qal li hu mħasseb dwar kif il-ġurnalisti mhumiex jitħallew jagħmlu mistoqsijiet kif jixtiequ. Skont l-Istitut dan seħħ waqt żewġ konferenzi tal-aħbarijiet li kienu indirizzati mill-Prim Ministru – waħda dwar investiment u l-oħra it-twaqqif tal-istitut tas-servizz pubbliku. Żewġ okkażjonijiet li fi kliem l-Istitut, il-Prim Ministru 'skarta' l-mistoqsijiet tal-ġurnalisti. Stqarrija li onestament xħin qrajtha tbissimt u ħassbitni fl-istess ħin. Ma stennejtx reazzjoni ta' dak it-tip mingħand istitut li suppost jitkellem f'isem il-ġurnalisti kollha. Bħala ġurnalista m'għandi l-ebda problema li l-istitut jesprimi l-ħsibijiet tiegħu dwar kazi fejn seta ra li l-ġurnalisti ma tħallewx jistaqsu, però it-tħassib tiegħu nemmen li għandu jkun f'ħinu u f'waqtu. Kemm-il darba, f'xogħli inzertajt mumenti ideali biex nagħmel il-mistoqsijiet tiegħi. U wara li nagħmilhom hawnhekk iqum it-tħassib veru, ir-rispons li żgur ma tistennihx minn persuni li wara kollox qed jirrapreżentaw lill-poplu. Nistaqsi, fejn kien it-tħassib tal-Istitut tal-Ġurnalisti Maltin meta politiċi saħħnu l-qiegħa quddiem il-qrati b'ġurnalisti ma tħallewx jagħmlu xogħolhom? Fejn kien l-Istitut tal-Ġurnalisti Maltin meta ġurnalisti kienu mwaqqfa minn partitarji milli jsaqsu lill-Kap tal-Oppożizzjoni, dan kollu għax ikun feġġ xi każ serju? Jew meta politiku li jrid ikun Prim Ministru jwieġeb lill-ġurnalisti "iddaħħakx nies bik" jew "int bis-serjetà?" Din hi t-tip t'attitudni? li nħalluha għaddejja bħal qisu xejn mhu xejn? Biex it-tħassib tal-IĠM ikun kredibbli, l-istitut għandu jkun iżjed voċiferu għal kull ġurnalist irrelevanti l-aġenda li jkollu u l-istess m'għandux joqgħod lura milli jikkundanna aġir mhux xieraq minn ġurnalisti stess. Nemmen li bl-aħħar stqarrija l-IĠM għaġġel waħda u sew. Ma qiesx il-bosta drabi fejn aħna l-ġurnalisti konna trattati ħazin; jew billi nirċievu tweġiba redikola, jew partitarji jwaqqfuna milli nsaqsu u saħansitra mbuttar fuq sħabna stess u kollegi. It-tħassib li l-IĠM għandu jitkellem dwaru għandu jkun dak li verament iweġġa' l-professjoni ta' ġurnalist bħal meta dak li qed nistennew tweġiba mingħandu jipprova jgħaddina biż-żufjett.